Nola

Nola on kunta Etelä-Italiassa Napolin metropolikaupungissa Campanian alueella. Se sijaitsee lähellä Vesuviuksen tulivuorta. Nola sijaitsee Napolin kaupungin lähistöllä kahden vilkkaan valtatien risteyksessä, ja sinne on rakennettu suuri ostoskeskus Vulcano Buono. Historia Esihistoria ja antiikki Nolan kunnan alueella on ollut asutusta jo pronssikaudella. Nolan esihistoriallisesta kylästä (Villaggio Preistorico di Nola), joka on aikoinaan jäänyt Vesuviuksen purkauksen alle, on kaivettu asumuksia ja esineistöä varhaispronssikaudelta 1800 eaa. Nolan kaupunki sai alkunsa antiikin aikana, jolloin se tunnettiin latinaksi samalla nimellä kuin nykyään. Se oli alun perin ilmeisesti ausonien tai oskien kaupunki. Myöhemmin sitä asuttivat etruskit ja samnilaiset. Oskin kielellä kaupungin nimi oli Nuvlana tai Nuvla. Nola tuli roomalaisten valtaan vuonna 80 eaa., ja siitä tehtiin colonia eli sotilassiirtokunta. Keisari Augustus kuoli Nolassa vuonna 14. Myöhempi historia Nola on merkittävä kirkkohistoriassa erityisesti sen vuoksi, että siellä oli pyhän Paulinuksen piispanistuin 400-luvulla. Tuona aikana siitä tuli luostarielämän keskus. Se oli myös paikka, jossa perinteisen käsityksen mukaan kirkonkellot otettiin ensimmäisen kerran käyttöön kirkoissa; ja tästä juontuvat nimet nola ja campana, joita keskiajalla yleisesti käytettiin tällaisista kelloista. Italialainen filosofi Giordano Bruno oli kotoisin Nolasta. Nähtävyydet Kaupungista löydettyä esineistöä on nähtävillä Nolan arkeologisessa museossa (Museo Archeologico di Nola). Muita nähtävyyksiä ovat 1300-luvulta peräisin oleva Pyhän Blasiuksen kirkko (Chiesa di San Biagio) sekä vuonna 1900 tulipalon jäljiltä korjattu Nolan katedraali (Duomo di Nola). Nolassa järjestetään vuosittain uskonnollinen Liljafestivaali (Festa dei Gigli). Lähteet Aiheesta muualla Kuvia tai muita tiedostoja aiheesta Nola Wikimedia Commonsissa